Živočíchy so schránkou – mäkkýše

Mäkkýše majú mäkké, nečlánkované telo chránené schránkou – ulitou alebo lastúrou. Telo slimáka tvorí svalnatá noha, ulita, plášť. Pokožka vylučuje sliz, ktorý zabraňuje vysychaniu. Noha prechádza do hlavovej časti na ktorej je ústny otvor, tykadlá, čuchové a hmatové orgány. Vnútorné orgány sú uložené vo vaku. Slimák sa živí rastlinnou potravou, ktorú strúha jazýčkom. Análnym otvorom vylučuje nestrávené zvyšky. Základom dýchacej sústavy je pľúcny vak, obehová sústava je otvorená. Nervovú sústavu tvoria nervové uzliny. Slimák je obojpohlavný živočích. Oplodnené vajíčka kladie slimák do jamky v pôde. Vývin je priamy.